Elinkeinoministeri Mika Lintilä ihmettelee, miksi suomalaiset matkustavat niin paljon ulkomaille kotimaan sijaan. Vaikka moni on älähtänyt hänen kommenteistaan, Lintilän mukaan keskituloisilla suomalaisilla on kyllä varaa matkustaa Suomessa.

Mika Lintilä Iltalehden haastattelussa keväällä.

Elinkeinoministeri Mika Lintilän (kesk) kommentit Ylen Aamu-tv:ssä ovat herättäneet suuttumusta sosiaalisessa mediassa. Hänestä kotimaanmatkailu on aliarvostettua.

- Me lähdemme hakemaan ulkomaan kohteita, joihin halutaan tutustua. Mutta luulen, että aika harva on lasi-iglussa nukkunut tai käynyt karhuja katsomassa erämaassa. Meillä on kotimaassa erittäin mielenkiintoisia kohteita, Lintilä sanoi Ylellä.

Ministeri kertoo tavoitteena olevan, että jokainen suomalainen tekisi yhden kotimaanmatkan. Se toisi 800 miljoonaa euroa lisää alalle ja noin 7000 työpaikkaa. Puheenvuoron Uuteen Suomeen kirjoittaneen Martti Asikaisen mukaan Lintilä syyllistää ulkomailla lomailevia suomalaisia työttömyysongelmasta.

Lintilä kertoo Iltalehdelle olevansa harmissaan palautteesta, jota on tullut runsaasti myös hänelle itselleen.

- Aika koordinoidusti on tullut palautetta, että te veitte meiltä lomarahat ja miten tässä matkailet kotimaassa. Siinä tietysti viitataan kiky-sopimukseen, pitää muistaa, että se oli kolmikantainen sopimus, Lintilä sanoo.

Kilpailukykysopimuksen myötä julkisten alojen työntekijöiden lomarahoja leikattiin 30 prosenttia. Lintilän mukaan kiky-sopimus on saanut aikaan tuhansia uusia työpaikkoja.

- Sitä kautta on voitu monelle mahdollistaa kotimaassa lomailua, hän katsoo.

Yöpyminen esimerkiksi Rovaniemen Artic Snowhotel & Glass Igloosin lasi-iglussa maksaa 1-2 henkilölle 399-499 euroa. Kuvassa on Levin iglu. TIINA SOMERPURO/KL

Yö lasi-iglussa 449 euroa

Lintilää on kritisoitu myös siitä, onko hän ottanut huomioon sen, kuinka kallista kotimaassa matkailu ja esimerkiksi lasi-iglussa majoittuminen on. Halpalennoilla matalamman kustannustason maahan, kuten Espanjaan, tehty lomamatka voi tulla merkittävästi edullisemmaksi kuin Suomessa matkaileminen.

Miten vastaatte kritiikkiin?

- Voi se olla kallista, mutta meillä on kotimaassa hyvin erihintaisia mahdollisuuksia matkailuun. Eli se, että kun sanoin esimerkinomaisesti sen (lasi-iglut), puhutaan aika kategorian yläpäästä.

Lintilä ei ole itse majoittunut lasi-iglussa, mutta hänestä idea kuulostaa mielenkiintoiselta, ja hän aikoo laittaa sen matkasuunnitelmaan. Yöpyminen esimerkiksi Rovaniemen Artic Snowhotel & Glass Igloosin lasi-iglussa maksaa 1-2 henkilölle 399-499 euroa. Perheiglu kahdelle aikuiselle ja kahdelle lapselle maksaa parhaana sesonkiaikana 809 euroa yöltä.

Edullisempi kotimaan matkailukohde voisi olla Lintilästä esimerkiksi Turun saaristo, jonne hän itse aikoo vielä lähiaikoina matkustaa. Myös Kuhmo, jossa voisi tehdä karhuhavaintoja, olisi hänestä edullinen matkailukohde.

- Kyllä myönnän, että Suomessa on hintataso tietysti kova, mutta toki jokainen katsoo sitä maksukyvyn mukaan. Mutta kuitenkin aina kun euroa pyöritetään Suomessa, se jää Suomeen ja matkailussa siitä tulee iso kerrannaisvaikutus.

Onko keskipalkkaisella suomalaisella varaa näkemyksenne mukaan varaa lähteä esimerkiksi etelästä Pohjois-Suomeen viikon lomamatkalle?

- Meillä löytyy hyvin erihintaisia majoitusvaihtoehtoja. Esimerkiksi tällä hetkellä olen lomailemassa Imatran kylpylässä, jota pidän kokonaispakettina sellaisena keskiarvohintana.

Ministeri ei osannut sanoa, kuinka paljon viikonloppureissu Imatran kylpylässä maksaa.

- Olen täällä muutaman päivän ja kyllä se on minun mielestäni kohtuuhintainen. Tietysti pitää muistaa, että ministerituloisella tämä on tietysti kohtuuhintainen, mutta mitä katsoin noita sivuja ja muutakin, niin kyllä täältä löytää hyvin erilaisia paketteja.

Imatran kylpylän sivuilla kerrotaan, että esimerkiksi edullinen loma-asunto pariskunnalle tai pienelle perheelle maksaa 230 euroa yöltä (sisältäen aamupalan ja kylpylässä käynnin).

Eli keskituloisella suomalaisella on varaa lähteä sinne useammaksikin päiväksi?

- Kyllä. Se on tietysti, että minne vedät sen riman. Mutta kyllä mä muistan, että opiskelija-aikoinakin matkustelin kotimaassa, eikä se tulotaso niin kova ollut.

Ulkomailla työn puolesta

Ministeri on huolissaan siitä, ettei kotimaan matkailu ole kasvanut samassa suhteessa kuin ulkomaan matkailu. Hän kuitenkin sanoo ymmärtävänsä, että monet suomalaiset haluavat lomallaan nähdä jotain muuta kuin suomalaista maisemaa.

- Ei tässä nyt olla ketään syyllistämässä tai sulkemassa mihinkään kategoriaan. Yleisesti haluan huomioida, että matkailulla on suomalaiseen kansantalouteen merkittävä vaikutus.

Ministeri itse matkustaa niin paljon työn vuoksi, ettei ulkomaille lähteminen aina innosta lomalla. Kesäloman hän aikoo pysytellä Suomessa.

- Tietysti joskus tulee käytyä ulkomailla, mutta ei kovin usein.